שפרה קורנפלד

שפרה קורנפלד (נולדה ב-9 בדצמבר 1980) היא מנחת טלוויזיה, שדרנית רדיו, בעלת טור, תסריטאית וסופרת ישראלית. זוכת העונה הראשונה של תוכנית המציאות "האח הגדול".

ביוגרפיה
קורנפלד נולדה, גדלה והתחנכה בירושלים, למשפחה חרדית. אביה הוא רב חוזר בתשובה בישיבת התפוצות בהר ציון. אחיה הוא הטיפוגרף אברהם קורנפלד. כשהייתה נערה התגרשו הוריה, ולאחר מכן קורנפלד יצאה בשאלה.

התגייסה לצה"ל, שם שירתה כלוחמת וכמ"כית במג"ב.

לקורנפלד תואר ראשון בעיצוב תעשייתי מהאקדמיה לאמנות בצלאל. בטרם נכנסה לתוכנית "האח הגדול" עבדה כדיילת באל על, והשתתפה בשעשועון "השעון" בהנחיית גיורא חמיצר.

קריירה 
ב-1 בספטמבר 2008 החלה להשתתף בתוכנית המציאות "האח הגדול" בערוץ 2 של "קשת". ב-16 בדצמבר הוכתרה כמנצחת העונה הראשונה של התוכנית, וזכתה בפרס הגדול של מיליון ש"ח.

ב-2008, לאחר זכייתה בתוכנית, החלה להגיש בערוץ 2 את תוכנית הבוקר "יום חדש" לצד לינוי בר-גפן.

קורנפלד כתבה טור אישי בשבועון "לאִשה".

השתתפה בתוכנית "עושות חג" ששודרה ב-yes, לצדן של מרב בטיטו, רביטל ויטלזון-יעקבס ודפנה לוסטיג.

ב-2009, לתחילת שידורי התוכנית "האח הגדול VIP 1", הגישה קורנפלד תוכנית ספיישל על "האח הגדול" בשם "המפורסמים באים". בנוסף בשנה זו, השתתפה בתפקיד אורח ב"ארץ נהדרת" (התוכנית שיצר בן זוגה שגב).

ב-2009 הגישה את תוכנית הרדיו "ציפורי לילה" בגלי צה"ל, לצד קובי אריאלי.

ב-2010 הייתה תסריטאית של התוכנית "מה קורה" בערוץ 2 של קשת, בהנחייתה של בר-גפן.

בשנת 2012 הוציאה לאור את ספרה הראשון, "החצי השני של הלילה". מנובמבר 2012 עד מרץ 2014 כתבה טור שבועי בעיתון "מעריב".

ב-2017 הצטרפה לצוות המנחות של התוכנית היומית "מועדון תרבות" בערוץ כאן 11, לצדן של אסתר רדא, דפנה לוסטיג ולוסי איוב. חרף ביטולה של התוכנית, עדיין הצליחה לזכות בטקס פרסי הטלוויזיה 2017 (ששודר ב-2018) בקטגוריית "תוכנית התרבות הטובה ביותר."

בשנת 2022 יצא לאור ספרה השני, "אין מקום כזה".

בשנת 2023 קריינה הֶסְכֵּת בן חמישה פרקים בעריכת גיא בן נון שעסק בגנבת אוסף השעונים מהמוזיאון לאמנות האסלאם.

חיים אישיים
מאז 2008 היא בזוגיות עם המפיק מולי שגב. ב-2011 נולדה להם בת משותפת. ביוני 2011 הם התחתנו בנישואים אזרחיים בניו יורק. ב-2014 נולדה בתם השנייה.

קישורים חיצוניים 

 שפרה קורנפלד, באתר קנלר ייצוג אומנים
 
  שפרה קורנפלד, מתראיינת בתוכנית "סמולטוק", באתר ynet
 
 מועדון תרבות, כל התוכניות, באתר תאגיד השידור הישראלי

הערות שוליים

זוכי האח הגדול (ישראל)
סופרות ישראליות
סופרים ישראלים
מנחות טלוויזיה ישראליות
מגישות ציפורי לילה
יוצאות בשאלה
בעלות טור ישראליות
בעלי טור ישראלים
סגל מעריב
דיילות אל על
דיילי אל על
סגל לאשה
שדרניות רדיו ישראליות
שדרני רדיו ישראלים
תסריטאיות טלוויזיה ישראליות
תסריטאי טלוויזיה ישראלים
סגל תאגיד השידור הישראלי - שידורי הטלוויזיה
בוגרות בצלאל, אקדמיה לאמנות ועיצוב
בוגרי בצלאל, אקדמיה לאמנות ועיצוב
ישראליות שנולדו ב-1980
ישראלים שנולדו ב-1980